## Pravilnik o mjeriteljskim i tehničkim zahtjevima za statička brojila djelatne električne energije razreda točnosti 1 i 2

### NN 47/2005 (11.4.2005.), Pravilnik o mjeriteljskim i tehničkim zahtjevima za statička brojila djelatne električne energije razreda točnosti 1 i 2

# DRŽAVNI ZAVOD ZA MJERITELJSTVO

**920**

Na
temelju članka 16. stavak 3. Zakona o mjeriteljstvu (»Narod­ne novine« broj
163/03), ravnatelj Državnog zavoda za mjeriteljstvo donosi

## PRAVILNIK

### O MJERITELJSKIM I TEHNIČKIM ZAHTJEVIMA ZA STATIČKA BROJILA DJELATNE ELEKTRIČNE ENERGIJE RAZREDA TOČNOSTI 1 I 2

I. OPĆE ODREDBE

Članak 1.

Ovim se pravilnikom propisuju mjeriteljski i
tehnički zahtjevi koje moraju zadovoljiti statička (elektronička) brojila djelatne
električ­ne energije izmjenične struje razreda
točnosti 1 i 2 (u nastavku teksta »brojilo«).

Članak 2.

Odredbe ovoga pravilnika ne odnose se na:

1) brojila djelatne energije kod kojih napon na
priključnim stezaljkama prelazi 600 V (linijski napon brojila za trofazne
sustave);

2) prijenosna brojila;

3) međusklopove za
prijenos podataka do registra brojila;

4) etalonska brojila.

Članak 3.

Pod brojilom se prema ovom pravilniku
podrazumijeva:

1) statičko brojilo djelatne energije
namijenjeno mjerenju djelatne energije integracijom djelatne  snage tijekom vremena u kojem struja i napon
djeluju na poluvodičke (elektroničke) elemente
radi stvaranja slijeda izlaznih impulsa razmjernih količini djelatne
električne energije;

2) statičko brojilo djelatne energije opremljeno
s više registara koji se aktiviraju u određenim vremenskim razmacima koji
odgovaraju različitim tarifama;

3) statičko brojilo djelatne energije koje se
priključuje izravno ili preko mjernih transformatora.

II. TEHNIČKI ZAHTJEVI

Članak 4.

Brojilo daje podatke o izmjerenoj električnoj
energiji:

1) preko brojčanika ili digitalnog prikaza

2) preko impulsnog davača

3) preko impulsnog davača za daljinsko mjerenje.

Impulsni davač iz točke 2) i 3) stavka 1. ovog članka
koji se ne može regulirati (u nastavku teksta »impulsni davač«) mora biti
priključen iza integratora.

Članak 5.

Normirane
vrijednosti osnovne struje brojila dane su u tablici 1.

*Tablica 1.*

|  |  |  |
| --- | --- | --- |
| Brojila za | Normirane  vrijednosti osnovne struje Io (A) | Iznimne  vrijednosti osnovne struje Io (A) |
| Izravni priključak | 5-10-15-20-30-40-50 | 80 |
| Priključak preko strujnoga (stujnih) transformatora | 1-2-5 | 2,5 |

Najveća struja Imax
za izravno priključena brojila je umnožak osnovne struje s cijelim brojem. Za
brojila za priključak preko strujnih transformatora najveća struja može biti
1,2; 1,5 ili 2 puta veća od osnovne struje.

Članak 6.

Brojila
mogu imati vrijednosti normiranih referencijskih
napona dane u tablici 2.

*Tablica 2.*

|  |  |  |
| --- | --- | --- |
| Brojila za | Normirane vrijednosti referencijskog  napona Un (V) | Iznimne vrijednosti referencijskog  napona Un (V) |
| Izravni priključak | 120-230-277-400-480 | 100-127-200-220-240-380-415 |
| Priključak preko naponskoga  (naponskih)  transformatora | 57,7-63,5-100-110-115-120-200 | 173-190-220 |

Članak 7.

Brojilo treba imati kućište koje se može
osigurati žigovima, tako da unutrašnji dijelovi brojila budu pristupačni tek
nakon uništenja žigova.

Kućište brojila mora štititi unutrašnjost
brojila, odnosno mjerni sustav od prašine i vlage te od neovlaštenih zahvata
kojima bi se moglo utjecati na mjerna svojstva brojila.

Ako poklopac brojila nije proziran, za
očitavanje moraju biti ugrađena jedan ili više prozorčića od prozirnoga gradiva
koji se mogu skinuti tek nakon uništenja žiga (žigova).

Brojilo čije je kućište u cijelosti ili
djelomično kovinsko, pred­viđeno za referencijski
napon veći od 250 V prema zemljii, mora biti
opremljeno stezaljkom zaštitnog uzemljenja i vijkom najmanje M4. Dio za
uzemljenje treba se nalaziti na pristupačnome mjestu osnovne ploče brojila, a
njegova namjena mora biti jasno označena simbolom za uzemljenje.

Članak 8.

Stezaljke brojila trebaju biti grupirane u
priključnicu koja je zaštićena posebnim poklopcem. Poklopac priključnice treba
se moći zaštiti žigom, neovisno o poklopcu brojila. Poklopac priključnice mora
poklapati same stezaljke, vijke za pričvršćenje vodiča te potrebnu dužinu
vanjskih vodiča i njihovu izolaciju tako da se onemogućuju vanjski zahvati
kojima bi se preko stezaljki i vodiča moglo utjecati na rad brojila.

Kod brojila za izravni priključak mora postojati
mogućnost da se naponski krug rastavi od pripadajućega strujnog kruga pomoću
odgovarajućeg dijela na priključnici (npr. mosta).
Smještaj tog dijela mora odgovarati standardnim shemama spajanja.

Članak 9.

Brojilo mora imati na vidljivom mjestu natpisnu
pločicu na kojoj su ispisani podaci, oznake i simboli.

Natpisi i oznake moraju biti ispisani na
hrvatskome jeziku, trajno i lako čitljivi u normalnim uvjetima rada brojila.

Članak 10.

Na natpisnoj pločici moraju biti navedeni
sljedeći podaci:

1) ime i naziv ili znak proizvođača i mjesto
proizvodnje;

2) tvornička oznaka tipa brojila;

3) vrsta brojila (npr.
»Jednofazno brojilo«, »Trofazno brojilo«);

4) serijski broj i godina proizvodnje; ako je
serijski broj označen na pločici pričvršćenoj na poklopac, taj broj će biti
označen i na kućištu brojila ili upisan u neizbrisivu memoriju brojila;

5) referencijski napon
u V (npr. 3 x 230/400 V, 3 x 100/3 V);

6) za izravno priključena brojila, osnovna i
najveća struja (npr. 10-40 A), a za brojila
priključena preko strujnih mjernih transformatora nazivna sekundarna struja
transformatora (npr. 5 A)

7) referencijska
frekvencija u Hz

8) stalnica brojila u imp./kWh ili Wh/imp.

9) razred točnosti

10) službena oznaka mjerila

11) referencijska
temperatura ako je različita od 23 °C

12) znak »kvadrat u kvadratu« za brojila s
izolacijskim kućištem razreda zaštite II

13) shema spoja.

Podaci od 1) do 4) mogu biti na natpisnoj
pločici pričvršćenoj na poklopcu brojila.

Podaci od 5) do 12) trebaju biti na natpisnoj
pločici koja je smještena unutar brojila, a čitljiva s vanjske strane brojila

Ako je brojilo posebnoga tipa (npr. višetarifno brojilo kojem se
napon preklopnog uređaja razlikuje od referencijskog
napona), to treba biti navedeno na natpisnoj pločici ili na posebnoj pločici.

Brojila za priključak preko mjernih
transformatora trebaju imati natpis »transformatorsko brojilo«, odnosno odgovarajući
simbol na posebnoj natpisnoj pločici, na kojoj se naknadno može upisati
prijenosni odnos (odnosi) transformatora, kojim treba množiti pokazivanje
brojača da bi se dobila energija na primarnoj strani mjernih transformatora.

Na svakom brojilu treba biti neizbrisivo
označena shema spoja. Za višefazna brojila ta shema treba pokazivati i
redoslijed faza za koje brojilo predviđeno. Ako brojilo ima označene stezaljke,
te se oznake trebaju vidjeti na shemi.

III. MJERITELJSKI
ZAHTJEVI

*1. Ispitivanje tipa brojila*

Članak 11.

Ispitivanje
tipa brojila obavlja se prema normama IEC 62052-11 i IEC 62053-21, hrvatskoj
normi HRN EN 61036 i prema odredbama ovog pravilnika.

Članak 12.

Ispitivanje
brojila obavlja se pri ovim uvjetima:

1)
referencijska frekvencija 50 Hz

2)
referencijska temperatura od 23 °C, ako na natpisnoj
pločici nije drugačije označeno.

Članak 13.

Djelatna
i prividna potrošnja u svakom naponskom krugu brojila pri referencijskom
naponu, referencijskoj temperaturi i referencijskoj frekvenciji ne smije prelaziti vrijednosti
dane u tablici 3.:

*Tablica 3.*

|  |  |  |
| --- | --- | --- |
|  | Napajanje brojila spojeno s naponskim krugovima brojila | Napajanje brojila nije spojeno s naponskim krugovima brojila |
| Naponski krug | 2 W i 10 VA | 0,5 VA |
| Pomoćno  napajanje brojila | – | 10 VA |

Prividna snaga koju preuzima svaki strujni krug
brojila pri osnovnoj struji, referencijskoj
temperaturi i referencijskoj frekvenciji, spojenog
izravno ili preko strujnog transformatora, ne smije prelaziti vrijednosti
navedene u tablici 4.

*Tablica 4.*

|  |  |  |
| --- | --- | --- |
| Brojilo | Razred točnosti | |
| Jednofazna i višefazna | 1 | 2 |
| 4,0 VA | 2,5 VA |

Članak 14.

Pri referencijskim
uvjetima izolacijsko gradivo brojila ne smije tijekom vremena mijenjati svoja dielektrična svojstva u takvom opsegu koji bi bitno utjecao
na mjeriteljske osobine brojila.

Članak 15.

Ispitivanje dielektrične
čvrstoće provodi se pri ovim normalnim uvjetima rada brojila:

1) lokalna temperatura od 15 °C do 25 °C;

2) relativna vlažnost zraka od 45 % do 75 %;

3) atmosferski tlak od 86 kPa
do 106 kPa (860 mbar do 1060 mbar).

Članak 16.

Izolacijsko gradivo brojila mora izdržati dielektrično ispitivanje tijekom 1 minute sinusnim naponom
frekvencije 50 Hz iz izvora snage najmanje 500 VA, prema tablici 5.

Ispitivanje se provodi na brojilu sa zatvorenim
kućištem i s postavljenim poklopcem i poklopcem priključnice.

*Tablica 5.*

|  |  |  |  |
| --- | --- | --- | --- |
| Test | Primjena | Ispitni napon | Točke primjene ispitnog napona |
| A | Brojilo s  kućištem  zaštite I | 2 kV | a) između, s jedne strane, svih strujnih i naponskih krugova kao i pomoćnih krugova s referencijskim naponom preko 40 V, a spojenih međusobno i, s druge strane, zemlje |
| 2 kV | b) između krugova za koje nije predviđeno da u radu budu međusobno spojeni. |
| B | Brojilo s  izolacijskim  kućištem  zaštite II | 4 kV | a) između, s jedne strane, svih strujnih i naponskih krugova, kao i pomoćnih krugova s referencijskim naponom preko 40 V, a spojenih međusobno i, s druge strane, zemlje: 1) |
| 2 kV | b) između krugova za koje nije predviđeno da u radu budu međusobno spojeni. |
| – | c) vizualni pregled kućišta brojila prema uvjetima u IEC 62052-11 |

Članak 17.

Pri ispitivanju dielektrične
čvrstoće brojila moraju biti zadovoljeni ovi zahtjevi:

1) brojilo s kovinskim kućištem mora biti
postavljeno na ravnu kovinsku ploču;

2) brojilo s kućištem od izolacijskog gradiva
mora biti omotano kovinskom folijom i postavljeno na ravnu kovinsku ploču s
kojom su spojeni svi kovinski dijelovi kućišta, pristupačni na zatvorenom
brojilu;

3) strujni i naponski krugovi te nosač mjernih
sistema moraju biti međusobno spojeni;

4) ispitni sinusni napon mora biti priključen
između stezaljki i kovinske folije, odnosno kovinske ploče, a razmak između
stezaljki i kovinske folije, odnosno kovinske ploče mora iznositi najmanje 3
cm.

Članak 18.

Dielektrična čvrstoća između vijaka
priključnice i njezina poklopca ispituje se prema uvjetu propisanom u članku
16. ovoga pravilnika, pri čemu su vijci toliko odvijeni, da otvor stezaljki
bude slobodan, a poklopac priključnice pričvršćen na priključnicu.

Članak 19.

Ako se ispitivanje dielektrične
čvrstoće brojila ponavlja, brojilo mora izdržati ispitni sinusni napon koji
iznosi 80 % od propisanoga ispitnog napona u članku 16. ovoga pravilnika.

Članak 20.

Ispitivanje izolacije provodi se udarnim naponom
oblika 1,2/50 μs, tjemene vrijednosti 7 kV s
deset impulsa jednog polariteta i deset impulsa obrnutog polariteta.

Članak 21.

Pri određivanju promjene pogreške uzrokovane
promjenom jedne od utjecajnih veličina, uvjeti i vrijednosti svih ostalih
utjecajnih veličina trebaju zadovoljavati uvjete propisane u članku 29. ovoga
pravilnika.

Utjecajne veličine koje se uzimaju u obzir za
određivanje referencijskih uvjeta u kojima se obavlja
pregled te za određivanje promjena postotnih pogrešaka uzrokovanih njihovom
promjenom jesu okolna temperatura, napon pomoćnih krugova, frekvencija, valni
oblik, magnetska indukcija vanjskoga podrijetla i redoslijed faza.

Promjene postotnih pogrešaka uzrokovane promjenom
utjecajnih veličina iz stavka 2. ovog članka određuju se samo pri ispitivanju
tipa brojila.

Članak 22.

Dodatne
postotne pogreške uzrokovane promjenom ostalih utjecajnih veličina dane su u
tablici 6.

*Tablica 6.*

|  |  |  |  |  |  |
| --- | --- | --- | --- | --- | --- |
| Promjene utjecajne veličine prema referencijskim uvjetima | Vrijednost struje (ujednačena opterećenja) (A) | | Faktor snage cos φ | Granice promjene postotne pogreške za brojila razreda točnosti (%) | |
| Brojila za izravni priključak | Brojila za  priključak preko mjernih transformatora | 1 | 2 |
| Napon ± 10% 1) | 0,05 Io ≤ I ≤ Imax | 0,02 In ≤ I ≤ Imax | 1 | 0,7 | 1,0 |
| 0,1 Io ≤ I ≤ Imax | 0,05 In ≤ I ≤ Imax | 0,5 ind. | 1,0 | 1,5 |
| Učestalost  ± 2 % | 0,05 Io ≤ I ≤ Imax | 0,02 In ≤ I ≤ Imax | 1 | 0,5 | 0,8 |
| 0,1 Io ≤ I ≤ Imax | 0,05 In ≤ I ≤ Imax | 0,5 ind. | 0,7 | 1,0 |
| Suprotni  redoslijed faza | 0,1 Io | 0,1 In | 1 | 1,5 | 1,5 |
| Naponska nesimetrija 3) | Io | In | 1 | 2,0 | 4,0 |
| Valni oblik:  10 % trećeg  harmonika u struji 2) | 0,5 Imax | 0,5 Imax | 1 | 0,8 | 1,0 |
| Istosmjerna komponenta u izmjenično strujnom krugu 4) | Imax/√2 | – | 1 | 3,0 | 6,0 |
| Stalna magnetska indukcija vanjskoga podrijetla 5) | Io | In | 1 | 2,0 | 3,0 |
| Magnetska indukcija  vanjskoga podrijetla 0,5mT 6) | Io | In | 1 | 2,0 | 3,0 |
| Elektromagnetska  visokofrekventna polja 7) | Io | In | 1 | 2,0 | 3,0 |
| Magnetsko polje pomoćnog kruga 8) | 0,05 Io | 0,05 In | 1 | 0,5 | 1,0 |

1) Za naponska područja od – 20 % do – 10 %
i od + 10 % do + 15 % granice promijene postotne pogreške su trostruke
vrijednosti navedene u tablici. Za naponsko područje ispod 0,8 Un pogreška
brojila može se kretati između + 10 % i – 100 %.

2) Faktor izobličenja napona treba biti
manji od 1%. Promjena postotne pogreške mjeri se pri najnepovoljnijem faznom
pomaku trećeg harmonika struje u odnosu na osnovnu struju:,

3) Višefazna brojila trebaju imati pogreške
unutar granica dozvoljenih pogrešaka navedenih u tablici ako se ispitivanje
provodi bez jedne ili dvije faze trofazne mreže.

4) Ovo ispitivanje se ne primjenjuje na
brojila za priključak preko mjernih transformatora.

5) Stalna magnetska indukcija može se
postići uporabom elektromagneta napajanog istosmjernom strujom. To se magnetsko
polje primjenjuje na sve dostupne površine na brojilu, koje je postavljeno u
normalni radni položaj. Vrijednost magnetomotorne
sile koju treba primijeniti je 100 amperzavoja.

6) Magnetska indukcija vanjskoga podrijetla
od 0,5 mT stvorena strujom čija je frekvencija
jednaka frekvenciji napona ispitivanog brojila, a pri najnepovoljnijim uvjetima
glede faze i smjera, ne smije izazvati promjenu postotne pogreške brojila koja
bi prelazila vrijednosti navedene u tablici. Magnetska se indukcija dobiva
stavljanjem brojila u središte kružnog svitka srednjega promjera 1 m,
kvadratnoga presjeka i male radijalne debljine u odnosu na promjer, te s 400 amperzavoja.

7) Ispitivanje će se provesti prema IEC
801-3, a uz ove uvjete:

– naponski i pomoćni krugovi pod referencijskim naponom,

– područje frekvencije od 27 MHz
do 500 MHz,

– jakost ispitnog polja 10 V/m.

8) Kad je u kućištu brojila takav se pribor
napaja povremeno, npr. elektromagnet višetarifnog registra.

Priključak pomoćnog uređaja (pomoćnih uređaja)
treba biti označen kako bi se označila točna shema priključenja. Ako su
priključci ostvareni pomoću utikača i utičnica, oni moraju biti međusobno
nezamjenjivi.

Članak 23.

Kad se pri ispitivanju tipa brojila utvrdi da se
pojedini i svi mjerni rezultati nalaze izvan granica postotnih pogrešaka koje
su dane u tablicama 12. i 13. iz članka 33. ovoga pravilnika, vrši se pomak apscisne osi paralelno s njom za vrijednost ± 0,5% za
brojila razreda točnosti 1, a ± 1% za brojila razreda točnosti 2. Ako svi
mjerni rezultati pri tome ostanu u granicama postotnih pogrešaka koje su dane u
tablicama 12. i 13. iz članka 33. ovoga pravilnika, brojilo je ispravno.

Članak 24.

Srednji temperaturni koeficijent određuje se za
temperaturni opseg od 20 K, pri čemu se pogreške brojila određuju za
temperature 10 K više i 10 K niže od temperature, za koju se određuje srednji
temperaturni koeficijent:

Temperaturni opseg od 20 K treba se nalaziti se
u granicama od – 10 °C do 45 °C.

Vrijednosti srednjeg temperaturnog koeficijenta
dane su u tablici 7.

*Tablica 7.*

|  |  |  |  |  |
| --- | --- | --- | --- | --- |
| Vrijednost struje  (ujednačena opterećenja)  (A) | | Faktor snage cos φ | Srednji temperaturni koeficient (%/K) za brojila razreda točnosti | |
| Brojila za izravni  priključak | Brojila za priključak   preko mjernih  transformatora | 1 | 2 |
| 0,1 Io ≤ I ≤ Imax | 0,05 In ≤ I ≤ Imax | 1 | 0,05 | 0,10 |
| 0,2 Io ≤ I ≤ Imax | 0,1 In ≤ I ≤ Imax | 0,5 ind | 0,07 | 0,15 |

Članak 25.

Utjecaj kratkotrajnih strujnih preopterećenja
(kratki spoj) ispituje se na ovaj način:

1) ispitni krug za ispitivanje kratkotrajnih
strujnih preopterećenja je bez induktiviteta;

2) brojilo za izravni priključak mora izdržati
kratkotrajnu veliku struju 30 Imax tijekom
jednoga poluperioda pri nazivnoj frekvenciji;

3) brojilo za priključak preko strujnoga
transformatora mora podnijeti struju 20 Imax
u trajanju od 0,5 s;

4) brojilo se mora vratiti na početnu
temperaturu s naponskim krugovima napajanim jedan sat referencijskim
naponom, nakon što je prije toga bilo izloženo ispitivanju propisanom u točki
2), odnosno točki 3) ovoga članka;

Promjene pogreške nakon ovog ispitivanja, pri
osnovnoj odnosno nazivnoj struji i faktoru snage cos φ
= 1, ne smiju prelaziti vrijednosti navedene u tablici 8.

*Tablica 8.*

|  |  |  |  |  |
| --- | --- | --- | --- | --- |
| Brojila za | Vrijednost  struje(A) | Faktor snage  cos φ | Granice promjene postotne pogreške za brojila razreda točnosti (%) | |
| 1 | 2 |
| Izravni  priključak | Io | 1 | 1,5 | 1,5 |
| Priključak  preko strujnih  transformatora | In | 1 | 0,5 | 1,0 |

Članak 26.

Utjecaj vlastitoga grijanja ispituje se na ovaj
način:

1) pri otvorenim strujnim krugovima naponski
krugovi moraju biti priključeni na referencijski
napon najmanje 2 sata za brojilo razreda točnosti 1 i 1 sat za brojilo razreda
točnosti 2;

2) brojilo se optereti najvećom strujom pri
faktoru snagecos φ = 1, a pogreška brojila
se određuje neposredno nakon opterećenja;

3) ispitivanje se provoditi najmanje 1 sat, a
svakako dok promjena pogreške tijekom 20 minuta nije manja od 0,2 %;

4) isto se ispitivanje provodi uz faktor snage cos φ = 0,5 ind.

Promjena pogreške uzrokovana vlastitim grijanjem
ne smije prelaziti vrijednosti navedene u tablici 9.

*Tablica 9.*

|  |  |  |  |
| --- | --- | --- | --- |
| Vrijednost  struje (A) | Faktor  snage cos φ | Granice promjene postotne pogreške za brojila razreda točnosti (%) | |
| 1 | 2 |
| Imax | 1 | 0,7 | 1,0 |
| 0,5 ind. | 1,0 | 1,5 |

Članak 27.

Brojilo ne smije stvarati šum preko vođenja ili
isijavanja koji bi mogao izazvati smetnje kod drugih uređaja.

Prilikom ispitivanja brojila elektrostatičko
izbijanje ne smije izazvati promjenu u registru veću od 0,01 kWh.

Prilikom ispitivanja neosjetljivosti na
elektromagnetska VF polja bez struje u strujnim krugovima i uz otvorene strujne
stezaljke primjena VF polja ne smije izazvati promjenu u registru veću od 0,01
kWh.

Ispitivanje na brze prijelazne pojave (ometajuće
impulse) također ne smije izazvati promjenu u registru veću od 0,01 kWh.

Članak 28.

Pri ispitivanju utjecaja zagrijavanja pri najvišoj
struji i 115 % referencijskog napona brojilo ne smije
doseći temperaturu koja bi mogla nepovoljno utjecati na rad brojila. Porast
temperature na bilo kojoj točki vanjske površine brojila ne smije prelaziti 25
K uz okolnu temperaturu od 40 °C.

Članak 29.

Ispitivanje promjene postotnih pogrešaka,
uzrokovane promjenom utjecajnih veličina, provodi se pri ovim uvjetima:

1) kućište brojila je zatvoreno;

2) redoslijed faza je naznačen u shemi spajanja;

3) naponi i struje su ujednačeni:

– nijedan fazni ni linijski napon ne smije
premašivati vrijednost odgovarajućega srednjeg napona za 1 %;

– nijedna struja ne smije premašivati vrijednost
odgovarajuće srednje struje za 2 %;

– razlika faza izmedu
struje i odgovarajućega faznog napona ni pri kojem faktoru snage ne smije
premašivati 2°;

4) naponski i pomoćni krugovi brojila razreda
točnosti 1 i 2 priključeni su na referencijski napon
brojila najmanje jedan sat prije početka pregleda;

5) ispitivanje se obavlja pri referencijskim uvjetima danim u tablici 10.

*Tablica 10.*

|  |  |  |  |
| --- | --- | --- | --- |
| Utjecajna  veličina | Referencijska  vrijednost | Dopušteno odstupanje za brojila razreda točnosti | |
| 1 | 2 |
| Okolna  temperatura | Naznačena  ili 23 °C 1) | ± 2 °C | ± 2 °C |
| Napon | Referencijski napon | ± 1% | ± 1% |
| Frekvencija | Referencijska frekvencija | ± 0,3% | ± 0,5% |
| Valni oblik | Sinusoidalni naponi i struje | Faktor izobličenja manji od 2% | Faktor izobličenja manji od 3% |
| Magnetska indukcija stranog podrijetla pri referencijskoj učestalosti | 0 | Vrijednost indukcje koja izaziva promjenu manju od:  0,2%                   0,3%  u svakom slučaju treba biti manja od 0,05 mT 2) | |

1) Ako se ispitivanja provode pri temperaturi
različitoj od referencijske temperature, uključivo dopuštene
tolerancije, rezultat treba ispraviti primjenom odgovarajućega temperaturnog
koeficijenta brojila.

2) Ispitivanje se sastoji:

a) kod jednofaznih brojila, od određivanja
pogreški, i to najprije s brojilom normalno priključenim na glavne priključne
vodiče, a onda s obrnutim priključenjem na strujne i naponske krugove. Pola
razlike između dviju pogrešaka vrijednost je promjene pogreške. Budući da je
nepoznata faza vanjskog polja, ispitivanje će se provesti uz 0,1 Io te faktor
snage cos ö = 1, te 0,2 Io i faktor snage cos φ = 0,5;

b) kod trofaznih brojila, od provođenja triju
mjerenja uz 0,1 Io i faktor snage cos φ
= 1, s tim da se nakon svakog od tih mjerenja priključci na strujne i naponske
krugove fazno promijene za 120° dok se ne promijeni redoslijed faza. Vrijednost
promjene pogreške je najveća razlika svake od tako određenih pogrešaka i
njihove prosječne vrijednosti.

2. Ispitivanje brojila

Članak 30.

Ispitivanje
brojila provodi se na svakom brojilu u cilju utvrđivanja zadovoljavanja
mjeriteljskih zahtjeva.

Članak 31.

Brojilo ne smije davati izlazne impulse, odnosno
da ne smije registrirati energiju, pri otvorenim strujnim krugovima (stanje bez
opterećenja) i pri naponskim krugovima priključenim na 115% referencijskoga
napona.

Najmanje trajanje ispitivanja t treba biti:

           600 x 106

∆ t  ≥ ------------------- (min) za brojila
razreda točnosti 1

          k m Un Imax

          480 x 106

∆ t  ≥ ------------------- (min) za brojila
razreda točnosti 2

          k m Un Imax

gdje
je:

k
– stalnica brojila (imp./kWh)

m
– broj mjernih elemenata brojila

Un
– referencijski napon (V)

Imax – najveća struja
brojila (A)

Za
vrijeme ovog ispitivanja ispitni izlazni uređaj brojila smije dati samo jedan
impuls.

Članak 32.

Brojila moraju početi davati izlazne impulse
(polazak) i neprekidno bilježiti energiju pri uravnoteženom opterećenju i
struji koja ne smiju prelaziti vrijednosti navedene u tablici 11.

Ako je brojilo konstruirano za mjerenje energije
u dva smjera, ispitivanje polaska navedeno u stavku 1. treba provesti za svaki
smjer.

*Tablica 11.*

|  |  |  |  |
| --- | --- | --- | --- |
| Brojila za | Faktor snage cos φ | Vrijednost struje (A) za brojila razreda točnosti | |
| 1 | 2 |
| Izravni priključak | 1 | 0,004 Io | 0,005 Io |
| Priključak preko  strujnih  transformatora | 1 | 0,002 In | 0,003 In |

Članak 33.

Pri ispitivanju brojila prema uvjetima
propisanim u članku 29. ovog pravilnika u vremenu koje odgovora najmanje 1000
perioda mjerene snage dopuštene pogreške su:

1) za jednofazna i trofazna brojila pri ujednačenom
opterećenju, dane u tablici 12. ovog članka:

2) za trofazna brojila opterećena jednofazno pri
simetričnim trofaznim naponima, dane u tablici 13. ovog članka.

*Tablica 12.*

|  |  |  |  |  |
| --- | --- | --- | --- | --- |
| Vrijednost struje  (ujednačena opterećenja)  (A) | | Faktor snage  cos φ | Granice promjene postotne pogreške za brojila razreda točnosti (%) | |
| Brojila za izravni priključak | Brojila za priključak  preko mjernih  transformatora | 1 | 2 |
| 0,05 Io ≤ I ≤ 0,1 Io | 0,02 In ≤ I ≤ 0,05 In | 1 | ± 1,5 | ± 2,5 |
| 0,1 Io ≤ I ≤ Imax | 0,05 In ≤ I ≤ Imax | 1 | ± 1,0 | ± 2,0 |
| 0,1 Io ≤ I ≤ 0,2 Io | 0,05 In ≤ I ≤ 0,1 In | 0,5 ind. | ± 1,5 | ± 2,5 |
| 0,8 kap. | ± 1,5 | - |
| 0,2 Io ≤ I ≤ Imax | 0,1 In ≤ I ≤ Imax | 0,5 ind. | ± 1,0 | ± 2,0 |
| 0,8 kap. | ± 1,0 | - |
| Na poseban zahtjev korisnika | | 0,25 ind. | ± 3,5 | - |
| 0,05 Io ≤ I ≤ 0,1 Io | 0,02 In ≤ I ≤ 0,05 In | 0,8 kap. | ± 2,5 | - |

*Tablica 13.*

|  |  |  |  |  |
| --- | --- | --- | --- | --- |
| Vrijednost struje  (ujednačena opterećenja) (A) | | Faktor snage cos φ | Granice promjene postotne pogreške za brojila razreda točnosti (%) | |
| Brojila za izravni priključak | Brojila za priključak preko mjernih  transformatora | 1 | 2 |
| 0,1 Io ≤ I ≤ Imax | 0,05 In ≤ I ≤ Imax | 1 | ± 2,0 | ± 3,0 |
| 0,2 Io ≤ I ≤ Imax | 0,1 In ≤ I ≤ Imax | 0,5 ind | ± 2,0 | ± 3,0 |

Razlika između postotne pogreške trofaznog
brojila opterećenog jednofazno osnovnom strujom, odnosno nazivnom strujom pri
faktoru snage cos φ = 1, i postupne pogreške
pri uravnoteženom opterećenju, ne smije iznositi više od ovih vrijednosti:

1) 1,5 % za brojila razreda točnosti 1

2) 2,5 % za brojila razreda točnosti 2.

Članak 34.

Pri
ispitivanju stalnice brojila provjerava se odnos
pokazivanja energije na digitalnom prikazu (brojčaniku) i impulsa koje daje
impulsni davač.

IV. ZAVRŠNE ODREDBE

Članak 35.

Ovaj
pravilnik stupa na snagu osmog dana od dana objave u »Narodnim novinama«.

Klasa:
011-02/05-07/20

Urbroj: 558-03/10-05-1

Zagreb,
23. ožujka 2005.

Ravnatelj Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 47/2005-920
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)